ປ.ໂອ​ບາ​ມາ ເປີດ​ ຫໍພິພິດ​ທະພັນ ສຳລັບພວກເຄາະຮ້າຍ 11 ກັນຍາ (ວີດີໂອ/ສະ​ໄລ​ດ໌)
ຫໍພິພິດທະພັນແຫ່ງຊາດ ລະລຶກເຖິງພວກເຄາະຮ້າຍ ວັນທີ ​11 ກັນຍາ ໄຂຂຶ້ນໃນ​ວັນ​ພະຫັດ ​ທີ່​ນະຄອນ ​ນິວຢ໊ອກ ກ່ອນ​ທີ່​ຈະ​ເປີດ ​​ໃຫ້ສາທາ​ລະ​ຊົນ ​ເຂົ້າ​ຊົມ​ໄດ້​ ໃນ​ອາທິດ​ໜ້າ​ນີ້.
ປະທານາທິບໍດີສະຫະລັດ ທ່ານ ບາຣັກ ໂອບາມາ ເປີດພິທີ ແລະຈັດມອບຫໍພິພິດທະພັນ ແຫ່ງຊາດລະລຶກເຖິງພວກເຄາະ ຮ້າຍວັນທີ 11 ກັນຍາ ຫລື National September 11 Memorial Museum ໃນວັນພະຫັດມື້ນີ້ ທີ່ນະຄອນນິວຢ໊ອກ ກ່ອນທີ່ຈະເປີດໃຫ້ສາທາລະຊົນເຂົ້າຊົມໄດ້ໃນອາທິດໜ້ານີ້ ຫໍພິພິດທະພັນດັ່ງກ່າວນີ້ ໄດ້ບັນທຶກເຫດການຕ່າງໆ ກ່ຽວກັບ ຄວາມໂຫດຮ້າຍ ແລະໜ້າ ຢ້ານກົວ ຂອງການການໂຈມຕີ ໃນສະຫະລັດ ເມື່ອວັນທີ 11 ກັນຍາ ປີ 2001 ເວລາກຸ່ມ ກໍ່ການຮ້າຍ al-Qaida ໄດ້ຈີ້ເຮືອບິນອາຍພົ່ນໂດຍສານ ໃຫ້ບິນເຂົ້າຕຳຕຶກແຝດ ສູນກາງ ການຄ້າໂລກນັ້ນ ຫໍພິພິດທະພັນ ແລະບໍລິເວນເດີ່ນຂອງພິພິດທະພັນ ທີ່ມີມູນຄ່າ 700 ລ້ານໂດລ່ານັ້ນ ໄດ້ ໃຊ້ເວລາຫຼາຍໆປີໃນການກໍ່ສ້າງ ຫໍພິພິດທະພັນເກືອບທັງໝົດ ແມ່ນຢູ່ໃຕ້ດິນ ເລິກລົງໄປ ຈົນເຖິງພື້ນຫີນດານ ບ່ອນທີ່ເສົາເຫຼັກສະໜັບສະໜຸນຕຶກສູນກາງການຄ້າໂລກ ປັກຢູ່ນັ້ນ ການໂຈມຕີຂອງພວກກໍ່ການຮ້າຍ ໃນປີ 2001 ໄດ້ສັງຫານເກືອບ 3 ພັນຄົນຊຶ່ງຮວມທັງ ທີ່ກະຊວງການປ້ອງກັນປະເທດສະຫະລັດ ທີ່ຕັ້ງຢູ່ນອກນະຄອນຫຼວງວໍຊີງຕັນ ແລະເມືອງ Shanksville ໃນລັດ Pennylvania